Es presenta l’oferta gastronòmica per a la Fira Modernista
08 de juny de 2016

Carcaixent

Este matí s’ha fet al Palau de la Marquesa l’acte de presentació de la Mostra Gastronòmica de la Fira Modernista, on els diferents restaurants i bars de Carcaixent han exposat les tapes i els menús que han creat exclusivament per a este cap de setmana. Els hostalers, caracteritzats amb indumentària de principis de s. XX, han presentat les seues propostes gastronòmiques amb una degustació del que podran trobar-se els visitants durant el cap de setmana.

Durant la Fira Modernista van a habilitar-se dos espais gastronòmics diferenciats. Per una banda, “La Plaça de la Tapa” on els hostalers participants oferiran tapes a 1’50€ i, per altra banda, l’anomenat “Espai Gastronòmic” que comprendrà des de la prolongació del Passeig, el mateix Passeig i Julià Ribera, on els bars, restaurants i altres comerços oferiran també tapes i menús especials. Tant a la web de www.carcaixentmodernista.com com als diferents punts d’informació ubicats en el Magatzem de Ribera i el Passeig, es podrà consultar tota l’oferta disponible.

L’alcalde de Carcaixent, Paco Salom, ha recordat que una de les motivacions fonamentals de la Fira és donar a conéixer valor patrimonial, social i cultural de Carcaixent, “però especialment aprofitar l’esdeveniment per dinamitzar socialment i econòmicament la ciutat”. Per este motiu, ha agraït l'esforç que han realitzat els bars, restaurants i altres negocis d’adaptar els seus menús a la temàtica modernista i oferir menús diferents i molt atractius tant per als visitants com per als mateixos veïns i veïnes de Carcaixent.

A les 19:00 hores del divendres 10 de juny s’obrirà l’anomenada Plaça de la Tapa, l’Espai Gastronòmic i el Mercat d’Artesans. A les 20:00 hores, una persona caracteritzada de Julià Ribera farà un discurs d’inauguració de la Fira Modernista i, per finalitzar el dia, a les 22:30 hores, en l’escenari ubicat al carrer Julià Ribera tindrà lloc el recital de poesia “Carcaixent i Dolces”, un espectacle de paraula, música i imatge en homenatge al paisatge dels horts preparat pel poeta Josep Piera.